జాక్ కాలిస్

జాక్ హెన్రీ కాలిస్ (జననం 1975 అక్టోబరు 16) దక్షిణాఫ్రికా క్రికెట్ కోచ్, మాజీ క్రికెటరు. సార్వకాలిక గొప్ప క్రికెటర్లలో ఒకడుగా, గొప్ప ఆల్-రౌండర్లలో ఒకడిగా అతన్ని పరిగణిస్తారు. అతను కుడిచేతి వాటం బ్యాట్స్‌మన్, కుడిచేతి ఫాస్ట్-మీడియం స్వింగ్ బౌలర్.  క్రికెట్ చరిత్రలో వన్‌డే, టెస్ట్ మ్యాచ్ క్రికెట్‌లో 10,000 కంటే ఎక్కువ పరుగులు, 250 కంటే ఎక్కువ వికెట్లు తీసిన ఏకైక క్రికెటర్, కాలిస్ . వన్డేల్లో 131 క్యాచ్‌లు కూడా పట్టాడు. టెస్ట్ మ్యాచ్ కెరీర్‌లో 13,289 పరుగులు చేశాడు, 292 వికెట్లు తీసాడు, 200 క్యాచ్‌లు పట్టుకున్నాడు. 23 మ్యాన్ ఆఫ్ ది మ్యాచ్ అవార్డులను గెలుచుకున్నాడు. టెస్టు చరిత్రలో ఏ ఆటగాడూ ఇన్నిసార్లు ఈ అవార్డు పొందలేదు. 

దక్షిణాఫ్రికా గెలుచుకున్న 1998 ICC నాకౌట్ ట్రోఫీలో (ప్రస్తుతం ICC ఛాంపియన్స్ ట్రోఫీ అంటారు) కాలిస్, ప్లేయర్ ఆఫ్ ది టోర్నమెంట్‌గా ఎంపికయ్యాడు. ఇప్పటి వరకు దక్షిణాఫ్రికా చరిత్రలో అది వారి ఏకైక ICC టోర్నమెంట్ విజయం. ఆ టోర్నమెంటులో కాలిస్ అత్యధిక పరుగులు చేసి 2వ స్థానంలో నిలిచాడు. అత్యధిక వికెట్లు తీసిన ఆటగాళ్లలో ఒకడు. సెమీ-ఫైనల్, ఫైనల్ రెండింటిలోనూ 'మ్యాన్ ఆఫ్ ది మ్యాచ్' అవార్డులు పొందాడు. 1998 ICC నాకౌట్ ట్రోఫీ ఫైనల్‌లో, కలిస్ 30 పరుగులకు 5 వికెట్లు పడగొట్టాడు.

కాలిస్ 166 టెస్టు మ్యాచ్‌లు ఆడాడు. అతని బ్యాటింగ్ సగటు 55 కు పైమాటే.  2007 అక్టోబరు - డిసెంబరు మధ్య కాలంలో అతను, నాలుగు టెస్ట్ మ్యాచ్‌లలో ఐదు సెంచరీలు చేశాడు. 2011 జనవరిలో భారత్‌తో జరిగిన మూడో టెస్టు రెండో ఇన్నింగ్స్‌లో చేసిన సెంచరీతో, అతని 40వ సెంచరీ అది, అతను రికీ పాంటింగ్‌ను దాటి టెస్ట్ సెంచరీలలో రెండవ అత్యధిక స్కోరర్‌గా నిలిచాడు. 51 శతకాలతో సచిన్ టెండూల్కర్ మొదటి స్థానంలో ఉన్నాడు.

కాలిస్, 2005 లో "ICC టెస్ట్ ప్లేయర్ ఆఫ్ ది ఇయర్", "ICC ప్లేయర్ ఆఫ్ ది ఇయర్‌" 2008 లో విస్డెన్‌ ప్రపంచంలోని ప్రముఖ క్రికెటరు వంటి సత్కారాలు పొందాడు. కెవిన్ పీటర్సన్, డారిల్ కల్లినన్‌లు అత్యంత గొప్ప క్రికెటరు అని కాలిస్‌ను అభివర్ణించారు. టెస్ట్ బ్యాటింగ్ సగటు 50 కంటే ఎక్కువగాను, టెస్ట్ బౌలింగ్ సగటు 20 లేదా అంతకంటే ఎక్కువ ఉన్న అతి కొద్ది మంది టెస్ట్ ఆల్-రౌండర్‌లలో ఒకడుగా కాలిస్, వాలీ హమ్మండ్, సర్ గ్యారీ సోబర్స్‌ల సరసన నిలబడతాడు.

2013 జనవరి 2 న న్యూజిలాండ్‌తో జరిగిన మొదటి టెస్టు తొలి రోజున టెస్టుల్లో 13,000 పరుగులు చేసి, అది సాధించిననాల్గవ ఆటగాడుగా, మొదటి దక్షిణాఫ్రికా ఆటగాడిగా కాలిస్ నిలిచాడు. 2013 అతనులో విస్డెన్ క్రికెటర్లలో ఒకడిగా ఎంపికయ్యాడు  2013 డిసెంబరులో డర్బన్‌లో భారత్‌తో జరిగిన రెండో టెస్టులో ఆడిన తర్వాత టెస్టులు, ఫస్ట్-క్లాస్ క్రికెట్ నుండి రిటైర్ అయ్యాడు;    ఆ మ్యాచ్‌లో కాలిస్, తన 45వ టెస్ట్ సెంచరీని సాధింక్షి, చివరి టెస్టులో శతకం చేసిన అతికొద్ది మంది బ్యాట్స్‌మెన్‌లలో ఒకడుగా నిలిచాడు. 2014 జూలై 30 న కాలిస్, అన్ని రకాల అంతర్జాతీయ క్రికెట్ నుండి రిటైరయ్యాడు 

2020 ఆగష్టులో అతన్ని, ICC క్రికెట్ హాల్ ఆఫ్ ఫేమ్‌లో చేర్చారు.

మూలాలు

1975 జననాలు
జీవిస్తున్న ప్రజలు
దక్షిణాఫ్రికా క్రికెట్ క్రీడాకారులు
దక్షిణాఫ్రికా టెస్ట్ క్రికెట్ క్రీడాకారులు
దక్షిణాఫ్రికా టీ20 క్రికెట్ క్రీడాకారులు
దక్షిణాఫ్రికా వన్డే క్రికెట్ క్రీడాకారులు
దక్షిణ ఆఫ్రికా